อย่าเถียง!
ไม่ว่าใครจะว่า ใครจะด่าเรื่องรถยนต์คันแรกอย่างไร
19 ธ.ค. 2555

ไม่ว่าใครจะว่า ใครจะด่าเรื่องรถยนต์คันแรกอย่างไร
แต่สำหรับ “ทนุศักดิ์ เล็กอุทัย” รมช.คลัง บ่ยั่น สั่งตบเกียร์ห้า แจกดะ
วันวานแปลงร่างเป็นพระยาเหยียบนา เอ้ย เหยียบเมือง ลงเดินตรวจเยี่ยมโครงการรถยนต์คันแรกที่กรมสรรพสามิตตั้งแต่เปิดทำการจนถึง 09.30 น.
ปรากฏว่ามีคนมาใช้สิทธิแล้ว 9.1 แสนคัน คิดเป็นเงิน 6.7 หมื่นล้านบาท คาดว่าถึงวันที่ 31 ธ.ค. คนใช้สิทธิทะลุ 1 ล้านคน เป็นเงินที่ต้องคืนกว่า 7 หมื่นล้านบาท
“ผมไม่อยากให้มองว่าโครงการนี้ไม่ดี ขณะนี้ถูกว่าว่าโครงการนี้ทำให้คนเป็นหนี้ และมีแนวโน้มทำให้เกิดหนี้เสีย แต่ผมกลับมองว่า คนที่เป็นหนี้จะขยันมากขึ้น เพื่อหาเงินมาใช้หนี้ และโครงการนี้จะช่วยกระตุ้นทำให้คนไทยขยันขึ้นอีก 1 ล้านคน” ทนุศักดิ์ คิดไกลไปโน่นแน่ะ...
ทนุศักดิ์ ยังนอนยันอีกว่า รถคันแรกไม่ได้ทำให้รถในกรุงเทพฯ ติดมากขึ้น เพราะยอดผู้ใช้สิทธิมีแค่ 30% ของทั้งหมดเท่านั้นเองงงง
ใครจะเถียง...เชิญซ่าละล้า...